SKRIFTLIG FORESPØRGSEL E-0014/01

af Daniel Varela Suanzes-Carpegna (PPE-DE) til Kommissionen

(17. januar 2001)

Om: Muslingeopdræt i EU

Muslingeopdræt er af afgørende betydning for Galiciens kystregion. Det anslås, at ca. 11 500 arbejdspladser er direkte forbundet med denne sektor, hvoraf 8 500 er permanente, og at 7 000 er indirekte forbundet hermed. Denne omstændighed bliver endnu mere vigtig, når man tager i betragtning, at de ressourcer, der skabes af produktionsaktiviteten, spredes over et bredt socialt lag, og da beslutningerne træffes lokalt, pengene geninvesteres i selve regionen. Dette har en mangfoldiggørende virkning på den lokale økonomi og medvirker til at skabe socioøkonomisk stabilitet.

Hvad angår akvakultur i al almindelighed, er det muslingeopdræt, der giver den styrke og stabilitet, da der i Galicien årligt opdrættes mellem 250 og 300 millioner kilo. Dette gør Galicien til verdens næststørste producent efter Kina og den største i Europa, idet regionen tegner sig for ca. 50 % af den samlede produktion i EU, hvoraf 35 % sælges frisk, 41 % afsættes til traditionel konservering og 24 % til nye alternative forarbejdningsmetoder, som bliver mere og mere populære.

Kan Kommissionen oplyse, hvilke kontrolforanstaltninger der anvendes i EU over for importerede muslinger fra tredjelande, navnlig hvad angår kravet om sundheds- og kvalitetsstandarder i lighed med dem, der kræves af muslinger, der er produceret i Fællesskabet?

Kan Kommissionen oplyse, om den ikke anser det for nødvendigt at opføre muslinger som et følsomt produkt i aftalerne om etablering af frihandelszoner med tredjelande?

Svar afgivet på Kommissionens vegne af Franz Fischler

(19. februar 2001)

Det ærede medlem gøres opmærksom på Kommissionens svar på skriftlig forespørgsel E-0529/99(1), som omhandler hygiejnebestemmelser, der anvendes ved import af fiskerivarer fra tredjelande.

Det kan derudover tilføjes, at mens det på nuværende tidspunkt er tilladt at importere generelle fiskerivarer fra 101 lande og territorier (heraf er 54 fuldt harmoniserede og 47 er opført på en midlertidig liste), er det på nuværende tidspunkt kun tilladt at importere toskallede bløddyr (herunder muslinger) fra 14 lande (heraf er otte fuldt harmoniserede og seks er opført på en midlertidig liste). Dette giver et fingerpeg om de meget strenge bestemmelser, som er gældende.

For muslinger af familien Mytilus spp. betales der en told for mest begunstigede land (MFN) på 10 % og en told under den generelle præferenceordning (GSP) på 7 %, når de importeres af EU. For muslinger af familien Perna spp. betales der en told for mest begunstigede land på 8 % og en told under den generelle præferenceordning på 2,8 %. For forarbejdede muslinger eller muslingekonserves af begge familier betales der en told for mest begunstigede land på 20 % og en told under den generelle præferenceordning på 7 %.

Denne toldstruktur viser, at uforarbejdede muslinger ikke er så følsomme som forarbejdede muslinger, og at de nyder godt af en moderat beskyttelse, selv når de importeres uden for præference- eller frihandelsordninger. EU's import af disse varer er meget beskeden og udgør kun 1 % af EU-produktionen. For muslingers vedkommende er EU dog nettoeksportør.

Under disse omstændigheder påtænker Kommissionen ikke at udelukke muslinger eller begrænse frihandelen med muslinger i forbindelse med fremtidige forhandlinger om frihandelsaftaler. Under sådanne forhandlinger vil Kommissionen dog tage hensyn til medlemsstaternes bekymringer med hensyn til den mulige følsomhed for muslinger.

(1) EFT C 370 af 21.12.1999.